b'\n_START_ARTICLE_\nMuralla de la Noguera\n_START_SECTION_\nDescripci\xc3\xb3\n_START_PARAGRAPH_\nConjunt d\'edificis civils que tanquen per els sectors E,S i O un ampli espai quadrat (25x25) formant una gran muralla que inclou la casa dels amos i la dels masovers. En l\'escaire SE, el conjunt constructiu presenta una torre de planta circular amb obertures a tot vol a sota teulada, un cos cobert a dues vessants que enlla\xc3\xa7a amb dos arcs rebaixats sostinguts per pilars amb cartells pel sector O amb el portal d\'entrada a la lli\xc3\xa7a a la casa dels masovers i pel sector N que enlla\xc3\xa7a amb els coberts que tanquen la lli\xc3\xa7a per llevant. En l\'escaire SO presenta tres construccions (una torre de planta quadrada i dues cases de planta rectangular) amb obertures de diverses formes (rectangulars, arc rebaixat, arc de punt rod\xc3\xb3,...). La torre coberta a quatre vessants presenta a la part superior, una miranda a tot vol, i tamb\xc3\xa9 una garita annexada a l\'angle que formen la torre i el mur de les dues cases, que segueix la direcci\xc3\xb3 N. No hem trobat cap data constructiva.\n_START_SECTION_\nHist\xc3\xb2ria\n_START_PARAGRAPH_\nEdifici relacionat amb l\'antic mas que probablement formava part dels 82 masos que varen existir simult\xc3\xa0niament fins als volts del 1340. El trobem registrat en els fogatges de la "Parr\xc3\xb2quia i terme de Viladrau fogajat a 6 de octubre 1553 per Joan Masmiguell balle com apar en cartes 230", juntament amb altres 32 que continuaven habitats despr\xc3\xa9s del per\xc3\xadode de pestes on apareix un tal JOAN NOGUERA com a cap de familia habitant el mas.'